पाएं अपने शहर की ताज़ा ख़बरें और फ्री ई-पेपरडाउनलोड करें
शहर के कुछ लोगों ने सोमवार को ऑक्सीजन सिलेंडर की कमी से कोरोना के अलावा अन्य बीमारियों से पीड़ित मरीजों को हो रही परेशानी का मुद्दा उठाया। कुछ मरीजों के परिजन सोमवार को सीएमएचओ कार्यालय पहुंचे और वहां प्रदर्शन किया। इसके बाद वे कलेक्ट्रेट पर भी प्रदर्शन करने पहुंच गए। लोगों का विरोध था कि शहर के अस्पताल में ऑक्सीजन के सिलेंडरों की कमी हो गई है। ऐसी स्थिति में उनके परिजन अस्पताल में परेशान हो रहे हैं।
प्रदर्शन करने पहुंचे लोगों का कहना था कि एक-एक मरीज के परिजन को ऑक्सीजन सिलेंडर का जुगाड़ करने में भारी परेशानी का सामना करना पड़ रहा है। एक सिलेंडर की आस में दिन भर ऑक्सीजन प्लांट और डीलरों के चक्कर काटने को मजबूर होना पड़ रहा है। हालात यह हैं कि निर्देश के बावजूद उन्हें सिलेंडर के लिए खासी मशक्कत करनी पड़ रही है।
अन्य बीमारियों के मरीज हैं, जो हो रहे परेशान
ज्यादातर मरीज किडनी, अस्थमा, फेफड़ों के खराब होने वाले मरीज घरों में ऑक्सीजन सिलेंडर का उपयोग कर रहे हैं। लेकिन बीते एक सप्ताह से इन मरीजों के परिजनों को ऑक्सीजन सिलेंडर की किल्लत का सामना करना पड़ रहा है। एजेंसी और निजी प्लांट से इन्हें सिलेंडर नहीं मिल रहा है।
सोमवार सुबह ऑक्सीजन सिलेंडर के लिए यह लोग सीएमएचओ कार्यालय पहुंचे थे, लेकिन वे कार्यालय में नहीं मिले। इसके बाद उनसे फोन पर बात करने पर उन्होंने ऑक्सीजन सिलेंडर देने से मना कर दिया। इसके बाद परिजन कलेक्ट्रेट पहुंचे और वहां प्रदर्शन किया। इसके बाद जिला कलेक्टर ने फोन पर उन्हें ऑक्सीजन सिलेंडर के लिए सीएमएचओ को निर्देश देने की बात कही। लेकिन इसके बाद भी परिजन ऑक्सीजन सिलेंडर के लिए परेशान होते रहे।
कंटेंट एवं फोटो : उत्तम जोशी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn